kardosdrur/scandi-wiki huggingface dataset:
Trygve Goa

Trygve Sterner Goa  (født 10. oktober 1925 i Haugesund, død 5. januar 2013 smst) var en norsk billedkunstner, grafiker, tegnelærer og intendant ved Haugesund Billedgalleri (som han også etablerede).

Goa voksede op som den yngste i en søskendeflok på tre. Han studerede jura i Oslo fra 1945 til 1948 og deltog også i forelæsninger om kunsthistorie. I Oslo var han en del af kunstnermiljøet, sammen med blandt andet Gunnar S. Gundersen, Ludvig Eikaas og Tor Hoff.

Senere vendte Goa tilbage til hjembyen Haugesund. Han blev gift med Marit Gjermundsen. I Haugesund blev han hurtigt en kendt figur i Haugesunds Kunstforening, og han var styreleder i kunstforeningen fra 1968 til 1971.

Som kunstner var Goa selvlært. Han debuterede på Vestlandsutstillingen i 1952, med linoleumstrykket Flyktninger I starten af hans karriere var han påvirket af tyske ekspressionister, samt den danske kunstner Palle Nielsen. Efter hans debut deltog han på Vestlandsutstillingen stort set årligt frem til 1996. Han havde flere udstillinger, både i hjembyen og i Oslo og Stavanger.

Kunstkritikeren Trond Borgen karakteriserede Goa på følgende måde: «Få kan som han håndtere linoplatens muligheter til å skape slående billeduttrykk – som linosnitter har han knapt sin make her i landet. Han er en forenklingens mester som i sine bilder sier mye nesten uten å trenge å si noe».

Goa arbejdede relativt lidt, men høstede stor anerkendelse. Hans værker hænger bl.a på Nasjonalgalleriet, Tama Art Museum i Tokyo, Ystads Konstmuseum i Sverige, Stavanger kunstmuseum, Det historiske museum i Bergen og Haugesund Billedgalleri.

I perioden 1967-1979 modtog Goa Statens kunstnerlønn. I 1997 fik han et stipendium fra Bildende Kunstneres Hjelpefond.

Haugesund Billedgalleri blev etableret som meseum og kommunal institution i 1973. Goa var leder af galleriet i næsten tyve år fra 1973 til 1992. I 2004 modtog Goa Haugesund kommunes ærespris, De fykende måker.

Udstillinger 
Udvalgte udstillinger:

 1984: Galleri Norske Grafikere, Oslo
 1986: Galleri Entree, Skudeneshavn
 1986: Galleri BFKR og Rogaland Kunstersenter, Stavanger
 1988: Ystad Konstmuseum, Sverige
 1989: Bergen Kunstforening
 1991: Spontanfestivalen, Haugesund
 1994: Oslo Kunstforening
 1995: Karmøy Kunstforening
 1995: Galleri F 15, Moss
 2005: Haugesund Billedgalleri. Jubilæumsudstilling i forbindelse med hans 80-års fødselsdag.

Kilder

Eksterne henvisninger 
 Haugesund Billedgalleri  Jesus dør på korset. Linoleumstryk af Trygve Goa. Hentet 1. marts, 2013. 

Kunstnere fra Norge
Billedkunstnere
Grafikere fra Norge
Personer fra Haugesund
Just Andersen

Just Andersen (født 13. juli 1884 i Godhavn, Grønland, død 11. december 1943 i Glostrup) var en dansk korpuskunstner, sølvsmed og billedhugger og sammen med sin 1. kone Alba Just Andersen stifter af den verdenskendte virksomhed Just Andersen A/S.

Just Andersen blev født i Godhavn på Diskoøen, der ligger på grønlands vestkyst.
Hans forældre var inspektør og skifteforvalter i Nordgrønland Niels Alfred Andersen og Martha Elisabeth Ingeborg Carlsen, og han var ud af en søskendeflok på otte børn. Her blev hans kreative gen ganske givet stimuleret og udviklet. Just Andersen er via sine forældres erhverv og perioden vokset op med udsyn til verden, og i kontakt med forsknings- og opdagelsesrejsende, der senere er berømmet og indskrevet i historien for deres udforskning og optegnelser af Grønland. Robert Edwin Peary og Knud Rasmussen er omtalt i arkivalier fra familien.

Just Andersen stod i lære som dekorationsbilledhugger hos Hans Lamberg-Petersen i tre år, besøgte Kunstakademiets malerskole 1910, Skolen for Dansk Kunsthaandværk (Jens Møller-Jensen) 1912 og atter Kunstakademiet, men nu billedhuggerskolen, vinteren 1920-21. Via sin 1. hustru kom han i forbindelse med Mogens Ballin, som han blev inspireret af, og 1918 grundlagde han sit eget sølvsmedefirma, Just Andersen, og det blev aktieselskab 1929.

Ægteskaber 
Han blev gift 1. gang 5. oktober 1915 i Søllerød med ciselør Alba Mathilde Lykke (13. april 1882 i København - 28. december 1953 i Gentofte), datter af forvalter, senere overforvalter i DFDS Niels Christian William Lykke og Kirstine Lorine Nielsen. Ægteskabet opløst 1935.

Han blev gift 2. gang 17. maj 1938 i Glostrup med senere indendørsarkitekt Esther Nielsine Jakobine Petersen (14. november 1891 i Ebeltoft - 28. september 1973 i København), datter af uldhandler Jens Karl Petersen og Petra Jensine Vilhelmine Mikkelsen.

Han er begravet på Råby Kirkegård, Randers Amt.

Protektor 
Josephine af Rosenborg bliver den 14. december 2014, indsat som protektrice i Just Andersen Selskabet af 13. juli 2012

Se også 
 Diskometal

Eksterne henvisninger 

 
 Just Andersen A/S 
 

Sølvsmede fra Danmark
Danskere i 1900-tallet
Billedhuggere fra Danmark
Personer i Kraks Blå Bog (afdøde)
Personer i Dansk Biografisk Leksikon
Mogens Dahl Kammerkor

Mogens Dahl Kammerkor er et professionelt vokalensemble oprettet i 2005 i København.

40 klassisk uddannede sangere fra hele Norden danner rygraden i Mogens Dahl Kammerkor, hvor genre og koncept er med til at afgøre, hvordan koret sammensættes ved hver enkelt koncertprojekt.
Ensemblet har sit kunstneriske fokus på nordisk og romantisk musik og har turneret i både ind- og udland ligesom det har samarbejdet med festivaler, solister og andre ensembler i mange sammenhænge. Blandt samarbejdspartnere kan nævnes sopranen Anna Netrebko, elektronikakomponisten Mike Sheridan, Athelas Sinfonietta Copenhagen, strygekvartetten Brooklyn Rider og det britiske barokensemble Orchestra of the Age of Enlightenment. Hver jul står koret bag en opførelse af Händels Messias i Holmens Kirke i København.

Koret optræder ofte med nykomponeret musik af etablerede nordiske komponister skrevet specielt til ensemblet. I 2014 uropførte Mogens Dahl Kammerkor Nordic Mass af Sven-David Sandström på Festspillene i Bergen, og havde i 2016 verdenspremiere på samme komponists ’The Passion of St. John’ i Konzerthaus Berlin. Sidstnævnte værk er tilgængelig som den seneste i rækken af cd-udgivelser fra Mogens Dahl Kammerkor.

Mogens Dahl Kammerkor, der blev nomineret til P2-prisen i 2008 tog sin begyndelse i sammenhæng med dirigenten, Mogens Dahls, etablering af Mogens Dahl Koncertsal på Islands Brygge i København.

Diskografi 
 2017 THE PASSION OF ST JOHN Musik af Sven-David Sandström. Tekst af Jakob Holtze
 2014 NORDIC MASS. Musik af Sven-David Sandström. Tekst af Tomas Tranströmer
 2010 NORTH ROOM kirkelig og verdslig, nordisk kormusik
 2008 SACRED NORTH kirkelig, nordisk kormusik
 2008 NORTH verdslig, nordisk kormusik
 2007 Liebeslieder kormusik af Brahms
 2006 Højskolesange
 2005 Glade jul, dejlige jul nordiske julesalmer og sange

Noter

Eksterne henvisninger 
 Mogens Dahl Kammerkors hjemmeside

Musikgrupper fra 2005
Kor fra Danmark
Lucas Piazón

Gustavo Lucas Domingues Piazón (født 20. januar 1994 i Curitiba) er en brasiliansk fodboldspiller som spiller for engelske Fulham F.C. på lån fra Chelsea FC. 
Piazón underskrev en kontrakt med Chelsea i juli 2011, men spillede for São Paulo FC frem til januar 2012.

Pizón spillede i 2009-2010 for Brasiliens U15 landshold, hvor han scorede imponerende 10 mål i 7 kampe. I sæsonen 2011/12 optrådte han for landets U17 landshold, hvor han nåede at spille 15 kampe og scorede dog kun 9 mål. 

Fodboldspillere fra Brasilien
Fodboldspillere fra Chelsea F.C.
Fodboldspillere fra Málaga CF
Fodboldspillere fra SBV Vitesse
Simone

Simone kan henvise til: 

 Simone, et kvindenavn, fransk hunkønsform af navnet Simon
 Simone (sanger), en dansk sanger (født 1992)
 Simone (film fra 1918), en fransk stumfilm instrueret af Camille de Morlhon.
Rask-Ørsted Fondet

Rask-Ørsted Fondet var en offentlig finansieret fond oprettet i 1919 med det formål at støtte dansk deltagelse i det internationale forskningssamarbejde.

Fondet spillede en væsentlig rolle for forskningsfinansiering i Danmark indtil det blev nedlagt i 1972 i forbindelse med oprettelsen af Planlægningsrådet for Forskningen under Forskningsministeriet.

Rådet skulle give forskningspolitisk rådgivning til regering og Folketing under hensyntagen til samfundsudviklingen, herunder forskningens nyttiggørelse for samfundet.

De offentlige fondsfunktioner i forbindelse med forskning blev samtidigt lagt ind i en række statslige Forskningsråd repræsenteret i Planlægningsrådet for Forskningen.

Referencer

Eksterne henvisninger 
 Forskningsrådgivning i Danmark 

Fonde fra Danmark
Etableret i 1919
Ophørt i 1972
Likvefaktion

Likvefaktion (fordanskning af det engelske liquefaction, som er afledt af latin; liquefacere) beskriver fænomenet, at en vandmættet jord begynder at opføre sig som en væske, når den bliver udsat for en pludselig chokpåvirkning eller forskydningsspænding.

Kviksand og plastisk ler er eksempler på jordtyper, der reagerer med likvefaktion, når de udsættes for en kraftpåføring.

Der optræder ofte likvefaktion i forbindelse med jordskælv, og det er en af de største årsager til bygnings- og infrastrukturkollaps. Dog har likvefaktion også en dæmpende effekt på overfladesvingningerne fra jordskælvet, idet energien absorberes i det 'forvæskede' område.

Se også 

 HTL, Hydro Thermal Liquefaction

Geologi
Seismologi
Frederik Ferdinand Jacobi

Frederik Ferdinand Jacobi (24. maj 1830 i Sorø – 6. oktober 1900) var en dansk officer.

Han var søn af arkitekt Johannes Paulus Jacobi og Ida Kirstine Margrethe født Bagge, blev landkadet 1845 og udnævntes efter bestået officerseksamen 1849 til sekondløjtnant ved 5. reservebataljon med aldersorden fra 1848. Han deltog i kampen ved Helligbæk, slaget ved Isted og fægtningen ved Stenten Mølle og kom ved krigens slutning til 11. bataljon, men derefter tilbage til sin gamle afdeling og udførte forskellige opmålingsarbejder i den sydlige del af Slesvig. Efter bataljonens opløsning 1852 og indtil udnævnelsen til premierløjtnant 1859 gjorde Jacobi tjeneste ved flere forskellige afdelinger, men var fra 1860 ansat som adjudant ved 3. infanteribrigade i Rendsborg, indtil han 1863 blev pladskommandant og detachementskommandør i Glückstadt.

Fra 1. januar 1864 ansattes han til tjeneste ved Armeens overkommando som adjudant og deltog som sådan i Dannevirkes og Dybbøls forsvar samt kampen 18. april. Da overkommandoen opløstes, blev han adjudant ved 2. Generalkommando, indtil han i 1867 udnævntes til kaptajn og ansattes til tjeneste i Krigsministeriet for at assistere ved Hærlovens gennemførelse. Det følgende år udnævntes han til chef for dettes 1. kontor, gjorde i 1880 en kort tid tjeneste ved 4. bataljon, men udnævntes efter vedtagelsen af Hærloven af 25. juli samme år til oberstløjtnant og kort efter til departementschef i Krigsministeriet, hvilken stilling han beklædte til sin død. I 1889 udnævntes han til oberst og i 1891 benådedes han med Kommandørkorset af Dannebrogordenen af 1. grad. I 1883 var Jacobi beordret til at overvære manøvrerne ved det 4. og det 11. preussiske armékorps.

Han ægtede 19. oktober 1861 Frederikke Flies (død 1886), datter af købmand og skibsklarerer Flies i Helsingør. Jacobi døde 6. oktober 1900.

Kilder 

 

Officerer fra Danmark
Departementschefer i Krigsministeriet
Kommandører af 1. grad af Dannebrog
Personer i Treårskrigen fra Danmark
Personer i den 2. Slesvigske Krig fra Danmark
Danskere i 1800-tallet
Personer fra Sorø
Fra Mols til Skagen

"Fra Mols til Skagen" er vindersangen fra Dansk Melodi Grand Prix 1995, skrevet af Lise Cabble og Mette Mathiesen fra gruppen Miss B. Haven og sunget af Aud Wilken.

Ved det internationale Melodi Grand Prix i Dublin samme år opnåede sangen en femteplads med i alt 92 point.

Kildehenvisninger 

Sange fra 1995
Sange fra Dansk Melodi Grand Prix
Sange fra Eurovision Song Contest 1995
Eurovision Song Contest-sange fra Danmark
Dansk Melodi Grand Prix 1995
Camelus

Camelus er en dyreslægt som hører til familien Camelidae, og omfatter kameler (Camelus bactrianus) og dromedarer (Camelus dromedarius), med henholdsvis to pukler og én pukkel. Begge arter er domesticeret.

På engelsk kaldes både kameler og dromedarer for "camels", og det er således ikke en kamel, men en dromedar, der ses på Camel-cigaretpakken.

Galleri

Eksterne henvisninger 

Kameler og lamaer
Boots

Boots er en britisk butikskæde, der hovedsageligt forhandler håndkøbslægemidler og produkter til personlig pleje i stil med den danske virksomhed Matas. Den findes i de fleste byer i England og ligeledes i flere større byer i Irland.

Virksomheden blev grundlagt af John Boot i 1849. Den er i dag en del af Alliance Boots, der blev dannet 31. juli 2006 ved en sammenslutning af The Boots Company plc og Alliance UniChem plc.

Detailvirksomheder fra Storbritannien
Etableret i 1849
Karrosseri

Karrosseriet (også stavet karosseriet) på en bil er alle ydre dele, som beskytter bilens andre komponenter eller passagerer mod udvendig påvirkning.

Karrosseriet har flere opgaver. Det skal være så solidt, at det tåler vægten af motor, drivværk og andre komponenter samt passagerer og bagage, og det skal kunne tåle vridningskrafterne når bilen manøvrerer. Det må imidlertid ikke være for solidt, da det skal kunne absorbere størstedelen af energien ved en kollision og deraf følgende deformering.

Karrosseriets aerodynamiske egenskaber er også vigtige, både for at mindske luftmodstanden og dermed brændstofforbruget, men også for bilens køreegenskaber. Et højt karrosseri med lige sider er til eksempel mere påvirkeligt af sidevind end et lavt med afrundede dele.

Se også 
 Chassis (køretøj)

Bildele
Bengt Lagercrantz

Carl Fredrik Bengt Lagercrantz (født 12. marts 1887 i Djursholm, død 22. juli 1924 smst) var en svensk skytte, som deltog i OL 1920 i Antwerpen.

Lagercrantz vandt en sølvmedalje i skydning ved OL 1920. Han kom på en tredjeplads i holdkonkurrencen i Dobbeltskud, løbende hjort. De andre på holdet var Fredric Landelius, Alf Swahn, Oscar Swahn og Edward Benedicks. Lagercrantz scorede 65 point i konkurrencen. Han deltog også i holdkonkurrencen i Enkeltskud, løbende hjort ved samme OL, og her blev det svenske hold nummer fire. Her var hans holdkammerater Alf Swahn, Oscar Swahn, Per Kinde og Karl Larsson; Lagercrantz scorede 32 point.

Han var af adelig herkomst og var løjtnant i hæren, siden forretningsmand.

Referencer

Eksterne henvisninger 
 http://www.sports-reference.com/olympics/athletes/la/bengt-lagercrantz-1.html 

Skytter fra Sverige
Deltagere for Sverige ved sommer-OL 1920
Olympiske sølvmedaljevindere fra Sverige
Bengt
Maria 1. af Ungarn

Marie af Ungarn (født 14. april 1371, død 17. maj 1395) var datter af kong Ludvig 1. af Ungarn og Elisabeth af Bosnien. Hun arvede kongeriget Ungarn, mens hendes yngre søster Hedvig af Polen besteg den polske trone, da polakkerne ikke ønskede at fortsætte unionen med Ungarn.

Biografi 
Efter sin ældre søster Katarinas død i 1378 blev Marie hyldet som tronarving til både Ungarn og Polen efter sin far. Hun trolovedes samtidig med Sigismund af Luxemburg, som ifølge parternes aftale skulle blive hendes medregent efter vielsen.

Ved faderens død i 1382 arvede Marie Ungarns krone. Moderen var regent under hendes umyndighed. Den polske adel forhindrede hendes tiltræden af Polens trone ved at kræve, at den fremtidige monark skulle bo i Polen. I stedet valgtes Maries lillasøster Hedvig i 1384 til polsk monark.

Ungarn truedes af invasion fra både Maries trolovede Sigismund og hendes slægting Karl af Neapel, som begge ønskede at overtage tronen. Hendes mor trolovede hende derfor med en søn af Frankrigs konge. I 1385 giftede Marie sig med Sigismund af Luxemburg, efter han havde invaderet landet. Efter bryllupet begav Sigismund sig til Bøhmen. Ungarns opposition indbød Karl III af Neapel, som hyldedes som monark. Maries mor Elisabeth fik ham dog myrdet i februar 1386.

Et oprør under Johan Horvath brød da ud i Kroatien til fordel for Karls søn, Ladislaus. Elisabeth og Marie tilfangetoges af fjenden, da de færdedes i krigsområdet, og Ladislaus mor og formynder krævede, at Elisabeth blev henrettet, fordi hun myrdede Karl. Elisabeth kvaltes, mens Marie forblev i fangenskab.

Nu betragtedes Ungarns trone som vakant, og Marias mand Sigismund hyldedes som Ungarns konge i Budapest. Den 4. juni 1387 befriedes Maria af Sigismund og genindsattes som Ungarns monark. Parret regerede nu efter den oprindelige overenskomst som samregenter. Marie havde sit eget segl og undertegnede statlige handlinger og dokumenter, men hun syntes mest have bekræftet Sigismunds handlinger snarere end have ført en selvstændig politik. I 1394 blev Johan Horvath endelig taget til fange, og Maria gav ordren til hans henrettelse. Maria omkom gravid efter fald fra en hest.

Litteratur 

 Duggan, Anne J. (2002). Queens and Queenship in Medieval Europe: Proceedings of a Conference Held at King's College London, April 1995. Boydell Press. .
 
 Engel, Pal; Ayton, Andrew; Pálosfalvi, Tamás (1999). The realm of St. Stephen: a history of medieval Hungary, 895–1526 Volume 19 of International Library of Historical Studies. Penn State Press. .
 
 Goodman, Anthony; Gillespie, James; (2003). Richard II: The Art of Kingship. Oxford University Press. .
 
 Grierson, Philip; Travaini, Lucia (1998). Medieval European coinage: with a catalogue of the coins in the Fitzwilliam Museum, Cambridge, Volume 14. Cambridge University Press. ISBN .
 
 Gromada, Tadeusz; Halecki, Oskar; (1991). Jadwiga of Anjou and the rise of East Central Europe. Social Science Monographs. .
 
 Jones, Michael; McKitterick, Rosamond (2000). The New Cambridge Medieval History: c. 1300-c. 1415. Cambridge University Press. .

Regerende dronninger af Ungarn
Huset Anjou
Katolske monarker
Regerende dronninger af Kroatien
Edward William Exshaw

William Edgar Exshaw (født 15. februar 1866 i Arcachon, død 16. marts 1927 i Valencia) var en britisk sejler, som deltog i OL 1900 i Paris.

Sejlsport 
Exshaw var en ivrig sejlsportsmand, som ejede adskillige både, og han stillede op i Olle ved OL 1900. Han var bosiddende i Frankrig og stillede op for dette land; hans to gaster, Frédéric Blanchy og Jacques de Lavasseur var franske. Ved legene var der en række klasser, og Olle hørte til 2-3 tons-klassen, hvor der blev afholdt to konkurrencer. Desuden skulle alle både på tværs af klasser deltage i et åben klasse-løb, der blev afholdt inden de øvrige konkurrencer. I åben klasse var der mindst 49 deltagere, men på konkurrencedagen var der nærmest ingen vind, så blot syv af bådene nåede i mål inden for tidsgrænsen. Olle var ikke blandt disse.

Bedre gik det i 2-3 tons-klassen, hvis første løb blev afholdt to dage efter det åbne løb. Der var blot fire både i klassen, alle fra Frankrig, og først i mål kom Favorite, mens Olle blev nummer to. Bådene blev imidlertid tildelt et "handicap-tillæg", og her var Olles tillæg meget mindre end de øvrige både, så Exshaw og Olle blev dermed kåret som vinder foran Favorite og Gwendoline. Andet løb i klassen havde deltagelse af de samme både, og her kom Olle først og efter indregnet handicap-tillæg vandt den med over seks minutter foran Favorite, mens Mignon her blev nummer tre. Dermed sikrede Exshaw og hans besætning sig to olympiske mesterskaber.

Øvrige karriere 
Exshaw var ganske vist britisk statsborger, men boede i Arcachon i Gironde i Sydvestfrankrig, hvor han varetog sin families brandydestillerier. Han var en prominent figur i det lokale samfund, hvor han blandt andet var byens mester i opdræt af otterhounds i adskillige år. 

Han var også jordbesidder i Storbritannien og ejede således større arealer i Skotland. Han var løjtnant i Duke of Wellington's Regiment. Han var en meget rig mand, hvis formue ikke blev mindre, da han giftede sig datteren af den skotsk-canadiske jernbanemagnat Sandford Flemings datter. Han døde på et krydstogt på en af sine både nær den spanske kyst i Middelhavet.

Referencer

Eksterne henvisninger 

Sejlsportsfolk fra Storbritannien
Deltagere for Frankrig ved sommer-OL 1900
Olympiske mestre fra Frankrig
Kroger

The Kroger Co. () er en amerikansk detailhandelsvirksomhed grundlagt af Bernard Kroger i 1883 i Cincinnati, Ohio. I 2011/12 havde koncernen en omsætning på 90,4 mia. US $ i regnskabsåret der endte 28. januar 2012). Det er USAs største dagligvarekæde og målt på omsætning er det den næststørste detailhandelsvirksomhed i USA og den fjerdestørste i verden ifølge Deloitte. I 2010 drev Kroger enten direkte eller gennem datterselskaber 3.574 butikker. I 2012 havde koncernen 339.000 medarbejdere.

Krogers hovedsæde ligger i Cincinnatis midtby. Koncernen er tilstede på markeder i de fleste delstater i USA med butikstyper der inkluderer supermarkeder, hypermarkeder, stormagasiner, convenience stores, indkøbscentre og smykkeforretninger. Kroger brandede daligvarebutikker findes i hele Midtvesten og det sydlige USA. Kroger er også moderselskab til flere dagligvarekæder med andre mærker såsom Ralph's i Californien.

Krogers medarbejdere er organiseret i fagforeningen United Food and Commercial Workers (UFCW).

Butikskæder 
Krogers butikskæder inden for dagligvarehandel inkluderer:

 Baker's Supermarkets (Nebraska)
 City Market (Colorado, Wyoming, Utah, New Mexico)
 Dillons (Kansas, Missouri)
 Dillons Marketplace
 Food 4 Less
 Foods Co. (Nordlige Californien)
 Fred Meyer (Alaska, Idaho, Oregon, Washington)
 Fred Meyer Marketplace
 Fred Meyer Northwest Best
 Fred Meyer Jewelers (Illinois, Tennessee, Kentucky, Indiana, Ohio, Michigan, Utah, Washington, Nebraska, Oregon, Colorado, Texas, Idaho, Arizona, New Jersey)
 Barclay Jewelers
 Fox's Jewelers
 Littman Jewelers
 Fry's Food and Drug (Arizona)
 Fry's Marketplace
 Fry's Mercado
 Fry's Signature
 Gerbes (Missouri)
 JayC Food Stores (Indiana)
 King Soopers (Colorado, Wyoming)
 King Soopers Fresh Fare
 King Soopers Marketplace
 Kroger Food and Drug/Kroger Food & Pharmacy (Ohio, West Virginia, Virginia, Kentucky, Indiana, Illinois, Michigan, Tennessee, North Carolina, South Carolina, Georgia, Mississippi, Texas, Alabama, Arkansas, Louisiana)
 Kroger Fresh Fare
 Kroger Marketplace
 Kroger Signature
 Kwik Shop (Iowa, Kansas, Nebraska)
 Loaf 'N Jug (Colorado, Montana, Nebraska, North Dakota, Wyoming)
 Owen's Market (Indiana)
 Pay Less Food Markets (Indiana)
 Quality Food Centers (Oregon, Washington)
 QFC Fresh Fare
 Quik Stop (California, Nevada)
 Ralphs (California)
 Ralphs Fresh Fare
 Ralphs Marketplace
 Scott's Food & Pharmacy (Indiana)
 Smith's Express (Utah)
 Smith's Food and Drug (Arizona, Idaho, Montana, Nevada, New Mexico, Utah, Wyoming)
 Smith's Fresh Fare
 Smith's Marketplace
 Tom Thumb Food Stores (Alabama, Florida)
 Turkey Hill Minit Markets (Pennsylvania, Ohio, Indiana)

Fødevareproduktion 
Udover lager driver The Kroger Co. også et stort netværk af private label-produktioner. 40 fabrikker i 17 stater producerer halvdelen af Krogers næsten 20.000 private label-produkter.

Kilder

Eksterne henvisninger 
 Kroger corporate website
 Kroger-branded stores website
 Yahoo! - The Kroger Co. Company Profile
 Inter-American Products website
 Kroger Personal Finance

Cincinnati
Detailvirksomheder fra USA
Etableret i 1883
Fødevarevirksomheder fra USA
Bukkehøe

Bukkehøe eller Bukkehøi er et bjerg i Lom kommune i Innlandet fylke i Norge. Toppen ligger på 2.314 moh. og er den 18. højeste i Norge.

Eksterne kilder og henvisninger 
 Fyldig artikkel om Bukkehøe på peakbook.org

Bjerge i Innlandet
Jotunheimen